Gary Player was verseker 'n inspirasie vir beide die Grey-seuns en personeel. Die dreunsang van "Gary Player" deur die Grey-seuns aan die einde van die saalperiode was 'n hoendervleis ervaring en om iemand soos Gary Player emosioneel hieroor te sien, is iets wat my vir 'n baie lang tyd sal bybly. Hy vergelyk dan ook die emosies van sy ervaring tydens die saalperiode in die Reüniesaal met die wen van 'n Britse Ope titel! Wat hierdie geleentheid verder spesiaal gemaak het, is dat hy, op sy versoek, na afloop van die saalperiode met 'n groep seuns gesels het wat die afgelope ruk deur moeilike tye gegaan het. Hierdie groep seuns het seuns ingesluit wat onlangs 'n ouer verloor het, wat uit gebroke gesinne kom en selfs seuns wat teleurstellings op die sportveld of in hul persoonlike lewens ervaar het. Sy boodskap was een van hoop en dat 'n slegte ervaring nie 'n mens se karakter vorm nie maar dat 'n slegte ervaring bloot gebruik moet word om jou karakter te wys. Grey Kollege salueer vir Gary Player en is dankbaar vir sy betrokkenheid by die Grey Akademie en E-leer Program. Ons wens hom alle voorspoed vir die toekoms toe.